UACเพิ่มทุนรุกปิโตรเลียมโกยเงินปี’56
UAC เปลี่ยนใจเพิ่มทุน 22 ล้านหุ้น พีพีขายกองทุน เตรียมเงิน-กู้ธนาคาร ลงทุนปิโตรเลียม ปั้นรายได้เพิ่ม 300 ล้านบาท เป็นทะลุ 1,000 ล้านบาท
24 พ.ค. 2555

UAC เปลี่ยนใจเพิ่มทุน 22 ล้านหุ้น พีพีขายกองทุน เตรียมเงิน-กู้ธนาคาร ลงทุนปิโตรเลียม ปั้นรายได้เพิ่ม 300 ล้านบาท เป็นทะลุ 1,000 ล้านบาท
คณะกรรมการบริษัท ยูนิเวอร์ แซล แอดซอร์บเบ้นท์ แอนด์ เคมิคัลส์ (UAC) มีมติให้เพิ่มทุนขายนักลงทุนเฉพาะเจาะจง (พีพี) จำนวน 22 ล้านหุ้น โดยให้ลงทุนในการก่อสร้างโรงงานผลิตผลิตภัณฑ์ปิโตรเลียม ที่ จ.สุโขทัย
นายกิตติ ชีวะเกตุ ประธานเจ้าหน้าที่บริหารและกรรมการผู้จัดการ UAC เปิดเผยว่า การเพิ่มทุนขายพีพีจึงต้องยกเลิกแผนการขายหุ้นให้กับผู้ถือหุ้นเดิม เพื่อนำไปลงทุนในโครงการปิโตรเลียม โปรดักชัน โปรเจกต์ มีมูลค่าโครงการลงทุน 620 ล้านบาท ซึ่งเกินกว่ามูลค่าสินทรัพย์รวมมากกว่า 50% ทำให้ต้องตั้งที่ปรึกษาทางการเงิน 
สำหรับโครงการนี้บริษัทใช้การกู้เงินจากธนาคารจำนวน 400 ล้านบาท และส่วนของทุน 200 ล้านบาท ซึ่งมาจากการเพิ่มทุนครั้งนี้ด้วย โดยกำลังเจรจาขายหุ้นให้กับพันธมิตรที่เป็นกองทุนจำนวน 2-3 กองทุน 
ทั้งนี้ สาเหตุที่ทำโครงการปิโตรเลียมนี้ เพราะสามารถนำไปผลิตสินค้าได้ 3 ชนิด และลูกค้าที่มีความต้องการซื้ออยู่แล้ว ซึ่งอยู่ในวงการขุดเจาะน้ำมัน คาดว่าโรงงานแห่งใหม่จะก่อสร้างแล้วเสร็จเดือน ม.ค. 2556 ซึ่งบริษัทจะรับรู้รายได้ปีละ 300 ล้านบาท ทำให้รายได้รวมในปี 2556 ขึ้นไปถึง 1,000 ล้านบาท
ด้านบริษัทที่มีการเพิ่มทุนก่อนหน้านี้ แจกเป็นหุ้นปันผลสัดส่วน 20 หุ้นเดิมต่อ 3 หุ้นใหม่
ขณะที่ผลการดำเนินงานงวดไตรมาสแรกปีนี้ มีกำไรสุทธิ 37 ล้านบาท เพิ่มขึ้น 15.62% เทียบกับช่วงเดียวกันปีก่อน สำหรับราคาหุ้นวันที่ 23 พ.ค. ปรับตัวลงตามตลาดโดยรวม ปิดที่ 9.05 บาท ติดลบ 0.15 บาท หรือ 1.63%